આ વાત લખાવાનું એટલે થયું કે, ગઈ કાલે મારે ઇન્વેસ્ટર અવેરનેસ પ્રોગ્રામ કરવા ઇન્ફોસિસ હૈદરાબાદમાં જવાનું થયું. હું જેવો અંદર ગયો એટલે ખરેખર હતપ્રભ થઇ ગયો, મેં આવું કેમ્પસ ક્યારેય નથી જોયું. મારા જેવાને તો એમજ લાગ્યું જાણે એક મસ્ત રિસોર્ટમાં ફરવા આવ્યો હોવ. આજુબાજુ બસ હરિયાળી જ હરિયાળી, ગજબ ચોખ્ખાઈ અને શાંતિ. કેમ્પસ વિશે લખવા બેસું તો ઘણું છે, પણ ટૂંકમાં ત્યાં ગયા બાદ તો એમ જ લાગ્યું કે ઓફિસતો આવી જ હોવી જોઈએ. હવે મુદ્દાની વાત, મેં મારુ પ્રેસેંટેશન આપ્યું, મારે જે સમજાવાનું હતું, કહેવાનું હતું કહીને હું ઉભો હતો, ત્યાં એક છોકરીએ આવીને કહ્યું, તમારું વક્તવ્ય સરસ હતું, સ્વાભાવિક રીતે મેં એનો આભાર માન્યો. એણે આગળ વધાર્યું, તમને માર્કેટનો (શેર માર્કેટ) સારો અનુભવ છે. મેં કહ્યું અનુભવ કામ લાગે છે. તરત એણે પૂછ્યું તમે શું ભણ્યા છો? એટલે સ્વાભાવિક મેં કહ્યું MBA finance. એનાથી ઓહ બોલાઈ ગયું. એનો બીજો સવાલ તમારી કંપનીમાં સીએ(CA) હોય. હવે ઓહ કરવાની મારી વારી હતી. મેં પૂછ્યું હા કેમ, તો બોલી હું સીએ છું. હવે મને સમજાયું કે આ વાતનો દોર ક્યાં જઈ રહ્યો છે. મેં એટલું કહ્યું તમારા જેવા માટે અમારી કંપનીના દરવાજા ખુલ્લા જ છે. વાત અહીં પતે છે. પણ આખા રસ્તે હું વિચારતો રહ્યો. જે કેમ્પસમાં પ્રવેશતા મને એમ લાગ્યું કે કામ તો અહીંયા જ કરવું એ કંપનીની એમ્પ્લોયી મારી કંપની વિશે વિચારે છે, ને હું અહીંયા કામ કરવા માટે. ત્યાંજ મને થયું, કે દૂરથી ડુંગર રળિયામણાં.